Καθορίζει τους κανόνες για τον έλεγχο των εκπομπών διοξειδίου του θείου (SO2), οξειδίων του αζώτου (NOx) και σκόνης (σωματιδίων) από μεσαίου μεγέθους μονάδες καύσης* καθώς και τους κανόνες για την παρακολούθηση εκπομπών μονοξειδίου του άνθρακα (CO) από τις εν λόγω μονάδες. Στόχος είναι να μειωθούν οι πιθανές βλάβες στην ανθρώπινη υγεία και στο περιβάλλον. Οι χώρες της ΕΕ πρέπει να διασφαλίζουν ότι: όλες οι νέες μεσαίου μεγέθους μονάδες καύσης, δηλαδή οι μονάδες που τέθηκαν σε λειτουργία πριν από τις 19 Δεκεμβρίου 2018, έχουν λάβει άδεια ή έχουν εγγραφεί σε μητρώο· έως την 1η Ιανουαρίου 2024, όλες οι υφιστάμενες μονάδες με ονομαστική θερμική ισχύ (ή δυναμικότητα) μεγαλύτερη των 5 μεγαβάτ (MW) έχουν λάβει άδεια ή έχουν εγγραφεί σε μητρώο· έως την 1η Ιανουαρίου 2029, όλες οι υφιστάμενες μονάδες με ονομαστική θερμική ισχύ μικρότερη ή ίση των 5 ΜW έχουν λάβει άδεια ή έχουν εγγραφεί σε μητρώο. Κάθε αρμόδια αρχή της χώρας της ΕΕ πρέπει να τηρεί διαθέσιμο στο κοινό μητρώο με πληροφορίες για κάθε μονάδα, όπως το είδος του καυσίμου που χρησιμοποιείται και ο προβλεπόμενος αριθμός των ετήσιων ωρών λειτουργίας. Η νομοθεσία καθορίζει οριακές τιμές εκπομπών ανά κατηγορία καυσίμων, πραγματοποιώντας, επίσης, διάκριση μεταξύ νέων και υφιστάμενων μονάδων. Ορισμένες μονάδες δύνανται να εξαιρούνται από τα όρια. Οι οριακές τιμές ισχύουν από τις 20 Δεκεμβρίου 2018 για τις νέες μονάδες και μέχρι το 2025 ή το 2030 για τις υφιστάμενες μονάδες, ανάλογα με το μέγεθός τους. Οι φορείς εκμετάλλευσης των μονάδων πρέπει: να παρακολουθούν τις εκπομπές τους· να τηρούν αρχείο, τουλάχιστον 6 ετών, για όλα τα αποτελέσματα της παρακολούθησης των εκπομπών, τις ώρες λειτουργίας, το είδος και τις ποσότητες των καυσίμων που χρησιμοποιήθηκαν και τα λεπτομερή στοιχεία τυχόν δυσλειτουργιών ή βλαβών. Οι χώρες της ΕΕ πρέπει: να θεσπίζουν αποτελεσματικές επιθεωρήσεις ώστε να ελέγχεται η συμμόρφωση με τις οριακές τιμές εκπομπών· έως την 1η Ιανουαρίου 2021, να υποβάλλουν έκθεση προς την Ευρωπαϊκή Επιτροπή με την εκτίμηση της συνολικής ποσότητας των ετήσιων εκπομπών CO· έως την 1η Οκτωβρίου 2026, να παρέχουν στην Επιτροπή τα ποιοτικά και ποσοτικά στοιχεία σχετικά με την εφαρμογή της οδηγίας. Τα εν λόγω στοιχεία πρέπει να περιλαμβάνουν τις εκτιμώμενες συνολικές ετήσιες εκπομπές SO2, NOx και σκόνης (σωματιδίων) που προέρχονται από τις μονάδες, ανάλογα με το είδος της κάθε μονάδας, τα καύσιμα που χρησιμοποιούνται σε αυτή και τη δυναμικότητά της· έως την 1η Οκτωβρίου 2031 να υποβάλλουν δεύτερη έκθεση στην Επιτροπή σχετικά με την εφαρμογή. Η Επιτροπή: υποβάλλει συνοπτική έκθεση στο Ευρωπαϊκό Κοινοβούλιο και στο Συμβούλιο εντός 12 μηνών από τη λήψη των εθνικών εκθέσεων σχετικά με την εφαρμογή· έως την 1η Ιανουαρίου 2020, επανεξετάζει την πρόοδο που έχει σημειωθεί στην ενεργειακή απόδοση των μεσαίου μεγέθους μονάδων καύσης και αξιολογεί τα οφέλη από την κατάρτιση ελάχιστων προτύπων ενεργειακής απόδοσης· έως την 1η Ιανουαρίου 2023, αξιολογεί κατά πόσον θα πρέπει να αναθεωρηθούν πτυχές της νομοθεσίας, συμπεριλαμβανομένης της ανάγκης καθορισμού αυστηρότερων οριακών τιμών εκπομπών για τις νέες μονάδες και ρύθμισης των εκπομπών CO. Η οδηγία δεν εφαρμόζεται σε ορισμένες μονάδες καύσης, όπως συστοιχίες καμίνων κοκ· αεριοστροβίλους και κινητήρες που χρησιμοποιούνται σε εξέδρες ανοικτής θάλασσας· αντιδραστήρες που χρησιμοποιούνται στη χημική βιομηχανία· και μονάδες που καλύπτονται ήδη από άλλη νομοθεσία της ΕΕ που ρυθμίζει τις εκπομπές τους, όπως από την οδηγία 2010/75/ΕΕ περί βιομηχανικών εκπομπών (ολοκληρωμένη πρόληψη και έλεγχος της ρύπανσης). Η οδηγία δεν εφαρμόζεται σε δραστηριότητες δευτερεύουσας έρευνας, ανάπτυξης και δοκιμών.